ໃນວັນທີ 9 ທັນວາ, ທ່ານ ທອງລຸນ ສີສຸລິດ ນາຍົກລັດຖະມົນຕີ ແຫ່ງ ສປປ ລາວ ໄດ້ເປັນປະທານ ກອງປະຊຸມສຸດຍອດ ຂອບການ ຮ່ວມມື ກໍາປູເຈຍ-ລາວ-ມຽນມາ-ຫວຽດນາມ (CLMV) ຄັ້ງທີ 10 ພາຍໃຕ້ຄໍາຂວັນ “ຍົກສູງປະສິດທິພາບ ການເຊື່ອມຈອດ ເພື່ອການ ເຊື່ອມໂຍງພາກພື້ນ” ໂດຍມີປະມຸກລັດ ແລະ ຫົວໜ້າລັດຖະບານ ພ້ອມດ້ວຍຄະນະຜູ້ແທນຈາກ 4 ປະເທດສະມາຊິກ ແລະ ທ່ານເລຂາທິການໃຫຍ່ອາຊຽນ ເຂົ້າຮ່ວມຢ່າງພ້ອມພຽງ.
ກອງປະຊຸມຄັ້ງນີ້ ໄດ້ຕີລາຄາຄືນໝາກຜົນ ການຈັດຕັ້ງປະຕິບັດ ຖະແຫລງການຮ່ວມ ຂອງກອງປະຊຸມສຸດຍອດ CLMV ຄັ້ງທີ 9 ແລະ ແຜນປະຕິບັດງານ CLMV (2019-2020) ໂດຍສະເພາະການ ຈັດຕັ້ງປະຕິບັດຄຳໝັ້ນສັນຍາ ກ່ຽວກັບການຍົກສູງວຽກງານການ ເຊື່ອມຈອດພາກພື້ນ, ການປັບປຸງຍົກລະດັບ ແລະ ພັດທະນາພື້ນຖານໂຄງລ່າງ ກໍຄືການພັດທະນາ ແລວເສດຖະກິດຕາເວັນອອກ-ຕາເວັນຕົກ, ແລວເສດຖະກິດໃຕ້ ແລະ ເສັ້ນທາງດ່ວນອາຊຽນ, ການປັບປຸງພື້ນຖານໂຄງບົນ ແລະ ການສ້າງຂີດຄວາມສາມາດ ຂອງບຸກຄະລາກອນ ເພື່ອເຊື່ອມໂຍງທາງດ້ານເສດຖະກິດທີ່ມີປະສິດທິພາບ ແລະ ປະສິດທິຜົນ.
ພ້ອມດຽວກັນນີ້, ກອງປະຊຸມ ໄດ້ຮັບຮອງເອົາຖະແຫລງການຮ່ວມຂອງກອງປະຊຸມສຸດຍອດ CLMV ຄັ້ງທີ 10 ແລະ ໂຄງການ ບູລິມະສິດຂອງ CLMV ເພື່ອເປັນເອກະສານພື້ນຖານໃນການກໍານົດທິດທາງການຮ່ວມມືໃນຕໍ່ໜ້າ, ພ້ອມທັງໄດ້ຮັບຮອງເອົາຂອບວຽກເພື່ອການ ພັດທະນາປະເທດ CLMV ເພື່ອເປັນແຜນຍຸດທະສາດລວມໃນການຊຸກຍູ້ປະເທດ CLMV ໃຫ້ກາຍເປັນສູນກາງ ທາງດ້ານເສດຖະກິດ ທີ່ກ້າວໜ້າ ຂອງໂລກ ແລະ ສາມາດກາຍເປັນປະເທດ ທີ່ມີລາຍຮັບປານກາງ ສູງ ຮອດປີ 2030.
ໃນໂອກາດນີ້, ບັນດາຜູ້ນຳໄດ້ສະແດງ ຄວາມຊົມເຊີຍຕໍ່ຜົນສຳເລັດຢ່າງຈົບງາມໃນການປະຕິບັດໜ້າທີ່ການເປັນປະທານ CLMV ຂອງ ສປປ ລາວ (2018-2020), ຂະນະດຽວກັນ ທ່ານ ທອງລຸນ ສີສຸລິດ ກໍໄດ້ສະແດງຄວາມຂອບໃຈ ຕໍ່ການຊ່ວຍເຫລືອ, ການສະໜັບສະໜູນ ແລະ ການຮ່ວມມືທີ່ດີ ຈາກບັນດາປະເທດສະມາຊິກຕະຫລອດໄລຍະ 2 ປີ ຜ່ານມາ ແລະ ໄດ້ມອບໜ້າທີ່ ການເປັນປະທານ CL MV ໃຫ້ແກ່ ມຽນມາ ເພື່ອສືບຕໍ່ປະຕິບັດໜ້າທີ່ອັນມີກຽດດັ່ງກ່າວໃນໄລຍະ 2 ປີ ຂ້າງໜ້າ.
Medialaos MMD (ແຫຼ່ງຂໍ້ມູນຈາກ: ສຳນັກຂ່າວສານປະເທດລາວ)